KRAJSKÁ PROKURATÚRA ŽILINA 
,

Číslo: Kv 35/16/5500	Žilina 19.05.2016 
EEČ: 2-36-8-2016

U Z N E S E N I E

Trestná vec:	obv. XXXXX 
Trestný čin:	Zločin Skrátenie dane a poistného podľa § 276 odsek 1, odsek 2 písmeno d Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 
Rozhodol: 	prokurátor trestného oddelenia Krajskej prokuratúry Žilina 
Podľa § 215 odsek 1 písmeno h Trestného poriadku s poukazom na § 86 písmeno e Trestného zákona zastavujem trestné stíhanie obvineného:  
XXXXX
dátum narodenia: XXXXX
miesto narodenia: XXXXX 
rodné priezvisko: XXXXX
trvalé bydlisko: XXXXX
väzba: nie
ktorý je trestne stíhaný pre trestný čin:
- Zločin Skrátenie dane a poistného podľa § 276 odsek 1, odsek 2 písmeno d Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

na tom skutkovom základe, že:
ako osoba podnikajúca na základe živnostenského oprávnenia pod obchodným menom XXXXX, zahrnul do daňových výdavkov tohto daňového subjektu fiktívne daňové doklady, ktorých podrobný rozpis je uvedený v prílohe odborného vyjadrenia č. 23/2013 znalca XXXXX, u ktorých nedošlo k zdaniteľnému plneniu, a to za nákup tovarov v celkovej sume 6.556,52 €, za obdobie marec, apríl, máj, jún júl, august 2010, od dodávateľov: XXXXX ktoré si obstaral od XXXXX, v dôsledku čoho takýmto neoprávneným započítaním fiktívnych daňových dokladov skrátil daň z príjmu fyzickej osoby za zdaňovacie obdobie roku 2010 v rozsahu 390,62,- €,
       	ako osoba podnikajúca na základe živnostenského oprávnenia pod obchodným menom XXXXX, zahrnul do daňových výdavkov tohto daňového subjektu fiktívne daňové doklady, ktorých podrobný rozpis je uvedený v prílohe odborného vyjadrenia č. 23/2013 znalca XXXXX, u ktorých nedošlo k zdaniteľnému plneniu, a to za nákup tovarov v celkovej sume  36.942,61 €, za obdobie: apríl, máj, jún, júl, august, október, november, december 2012, od dodávateľov: XXXXX, ktoré si obstaral od XXXXX, v dôsledku čoho takýmto neoprávneným započítaním fiktívnych daňových dokladov skrátil daň z príjmu fyzickej osoby za zdaňovacie obdobie roku 2012 v rozsahu 5.407,- € a súčasne daň z pridanej hodnoty v roku 2012 v rozsahu 6.157,10 €, čím skrátil daň v celkovom rozsahu 11.564,10 €,  
lebo zanikla trestnosť činu.  
 
Odôvodnenie:
Vyšetrovateľ Okresného riaditeľstva PZ, Odboru Kriminálnej polície Košice uznesením ČVS: ORP-301/7-OEK-KE-2013 zo dňa 27.12.2013 podľa § 206 ods. 1 Trestného poriadku vzniesol obvinenie XXXXX   za  zločin skrátenia dane a poistného podľa § 276 ods. 1, ods. 2 písm. d) Trestného zákona na uvedenom skutkovom základe.

Pred skončením  vyšetrovania obvinený podal dodatočné daňové priznania a  zaplatil splatnú daň. Pokuty za dodatočné daňové priznania správca dane zatiaľ neuložil. Túto  skutočnosť potvrdil aj Daňový úrad Žilina, pobočka Čadca v správe číslo 102927397/2016 zo dňa 13.04.2016.

Lustráciou v registroch prokuratúry, polície a daňového úradu nebolo zistené, že by bol obvinený  za obdobný čin v predchádzajúcich dvadsiatich štyroch mesiacoch postihnutý, ani nebolo vo vzťahu k obvinenému trestné stíhanie  za obdobný čin  v predchádzajúcich dvadsiatich štyroch mesiacoch zastavené z dôvodu zániku trestnosti trestného činu.

Zločinu skrátenia dane a poistného podľa § 276 ods. 2 písm. d) Trestného zákona sa dopustí ten, kto vo väčšom rozsahu skráti daň, poistné na sociálne poistenie, verejné zdravotné poistenie alebo príspevok na starobné dôchodkové sporenie.
      	
Podľa § 86 ods. 1 písm. e) Trestného zákona   trestnosť trestného činu zaniká aj vtedy, ak ide o trestný čin skrátenia dane a poistného podľa § 276, neodvedenia dane a poistného podľa § 277 alebo nezaplatenia dane a poistného podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.

Podľa § 86 ods. 2 Trestného zákona trestnosť trestného činu podľa odseku 1 písm. e) nezaniká, ak ide o páchateľa, ktorý bol za obdobný čin v predchádzajúcich dvadsiatich štyroch mesiacoch postihnutý, alebo ak trestné stíhanie páchateľa za obdobný čin bolo v predchádzajúcich dvadsiatich štyroch mesiacoch zastavené z dôvodu zániku trestnosti trestného činu podľa odseku 1.

Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.    
    
   	Vzhľadom na uvedené skutočnosti som rozhodol tak, ako je uvedené vo výrokovej časti tohto uznesenia.   
Poučenie:
Proti tomuto uzneseniu je prípustná sťažnosť, ktorú možno podať u prokurátora krajskej prokuratúry do troch dní od oznámenia uznesenia. Sťažnosť má odkladný účinok. 

JUDr. Milan Cisarik 
prokurátor